Ændret forslag til EUROPA-PARLAMENTETS OG RÅDETS BESLUTNING OM ET FREKVENSPOLITISK REGELSÆT I DET EUROPÆISKE FÆLLESSKAB (forelagt af Kommissionen i henhold til EF-traktatens artikel 250, stk. 2)

1. Baggrund

Fremsendelse af forslaget til Rådet og Europa- Parlamentet (KOM(2000)407 -- 2000/0187 (COD) i henhold til EF-trakatens artikel 175, stk. 1 29. august 2000

Udtalelse fra Det Økonomiske og Sociale Udvalg 24. januar 2001

Europa-Parlamentets holdning - første behandling 5. juli 2001

2. Målet med Kommissionens forslag

Forslaget etablerer et politisk og retligt regelsæt i Det Europæiske Fællesskab for at sikre samordning af politikkerne og, hvor det er relevant, en harmonisering af betingelserne for adgang til og effektiv udnyttelse af frekvensressourcerne, der er nødvendige for det indre markeds oprettelse og funktion inden for fællesskabspolitiske områder som elektronisk kommunikation, transport og forskning og udvikling (FoU).

3. Kommissionens holdning til Europa-Parlamentets ændringsforslag

3.1. Ændringer, som Kommissionen accepterede (1, 2, 4, 5, 6, 8, 17, 22, 23, 24, 25)

Ændringsforslag 1, som henviser til Parlamentets holdning til kommende tiltag inden for frekvenspolitikken efter høringen i forbindelse med grønbogen af 1998.

Ændringsforslag 2 (delvis), som indfører en mere håndfast formulering af definitionen og fremgangsmåden ved opfyldelsen af Fællesskabets målsætninger med hensyn til frekvensressourcer.

Ændringsforslag 4, som indføjer en ny betragtning, der pålægger medlemsstaterne at sikre, atallokering og tildeling af frekvenser sker på grundlag af objektive, gennemsigtige, ikke-diskriminerende og proportionale kriterier, som tager hensyn til de demokratiske, sociale og kulturelle interesser.

Ændringsforslag 5 om behovet for samordning på fællesskabsniveau af holdninger, som aftales i de enkelte lande, vedrørende frekvensressourcespørgsmål.

Ændringsforslag 6, som opfordrer til åbenhed i høringsprocedurer.

Ændringsforslag 8, som opfordrer til samordning af frekvensressourcespørgsmål på fællesskabsplan.

Ændringsforslag 17, der indfører sikkerhed og (manglende) adgang til andre kommunikationsmidler end radioen som faktorer, der skal tages højde for ved beslutninger i Fællesskabet.

Ændringsforslag 22, som blev trukket tilbage ved Parlamentets plenarmøde.

Ændringsforslag 23 henviste oprindelig til mandater til Den Europæiske Konference af Post- og Teleadministrationer (CEPT) vedrørende sager, som falder inden for dens område. Den sidste del af denne sætning, blev dog slettet, i det kompromisforslag, som blev vedtaget (dvs. de oprindelige ændringsforslag 19, 23 og 20 blev lagt sammen), og dette er ikke acceptabelt.

Ændringsforslag 24, som indføjer et nyt stykke, der opfordrer til at tage højde for regionale aspekter ved udformningen af frekvenspolitik.

Med hensyn til offentliggjorte oplysninger vedrørende frekvensressourcer gør ændringsforslag 25 artiklen 7 mere detaljeret og sletter bilaget til det oprindelige forslag.

3.2. Ændringsforslag, som Kommissionen delvist eller principielt har godkendt (3, 7, 9, 11, 12, 13 og 20)

Kommissionen kan i principielt acceptere ændringsforslag 3, forudsat at det omformuleres som følger og placeres i slutningen af betragtning 2: "Det Europæiske Fællesskabs frekvenspolitik bør bidrage til fri meningstilkendegivelse, dog med forbehold af relevante nationale og internationale foranstaltninger."

Med hensyn til aflæggelse af beretning til Europa-Parlamentet og Rådet om beslutningens anvendelse kan Kommissionen principielt acceptere ændringsforslag 7, hvis det er meningen, at begge institutioner formelt tager stilling til aktiviteterne under beslutningen.

Kommissionen kan principielt acceptere ændringsforslag 9 om, at der er behov for at etablere prioriteter mellem militær og civil anvendelse af frekvensressourcer, men foretrækker følgende formulering: "Der er behov for at etablere en hensigtsmæssig afvejning af anvendelsen af frekvensressourcer til formål vedrørende den offentlige orden, sikkerhed eller forsvarsformål på den ene side og civile formål på den anden side. Med henblik herpå bør alle samordningsinitiativer, som bygger på beslutningen, tage højde for eventuelle indvirkninger på alle brugergrupper. Medlemsstaternes delegationer i Frekvensudvalget bør derfor præsentere en konsolideret national holdning til spørgsmål vedrørende frekvenspolitik, som bør fremkomme via drøftelser med alle berørte parter, herunder de ansvarlige for den offentlige orden og sikkerhed samt forsvaret."

Kommissionen kan acceptere ændringsforslag 11, hvis det formuleres således: "Med henblik på en generel harmonisering og mere effektiv anvendelse af frekvensressourcer i Fællesskabet og i Europa må sådanne oplysninger samordnes på europæisk niveau i et brugervenligt format."

Med hensyn til forhandlingerne ved verdensomspændende radiokommunikationskonferencer (WRC) kan Kommissionen i princippet acceptere ændringsforslag 12, hvis det formuleres således: "Kommissionen deltager i arbejdet inden for Den Europæiske Konference af Post- og Teleadministrationer (CEPT), som forbereder europæiske forslag til WRC-konferencer, med henblik på at sikre, at der tages tilstrækkeligt hensyn til Fællesskabets interesser ved forberedelse og forhandlinger. Det lykkedes i forbindelse med konferencerne i 1995, 1997 og 2000, og de eksisterende samarbejdsmekanismer vil derfor blive anvendt ved forberedelserne til konferencen i 2003."

Kommissionen kan også acceptere den sidste del af samme ændringsforslag, hvis det formuleres således: "I forbindelse med sådanne internationale forhandlinger underretter Kommissionen Rådet og Europa-Parlamentet om, hvorvidt fællesskabspolitikker påvirkes, med henblik på at opnå Rådets støtte til de fællesskabspolitiske målsætninger, der skal nås, og de holdninger, som medlemsstaterne bør gå ind for på internationalt niveau."

Kommissionen kan acceptere den første del (litra a) af ændringsforslag 13, hvis det formuleres således: "For at nå dette mål fastsætter beslutningen procedurer med henblik på: a) at skabe de politiske rammer til at kunne behandle den strategiske planlægning og harmoniseringen af frekvensanvendelse inden for Fællesskabet, under hensyntagen til bl.a. økonomiske, sikkerheds-, sundhedsmæssige, ytringsfrihedsmæssige, kulturelle, videnskabelige, sociale og tekniske aspekter samt andre aspekter af offentlig interesse vedrørende Fællesskabets politikker samt frekvensbrugergruppers forskellige interesser, med henblik på at optimere spektrumanvendelsen og undgå skadelig interferens."

Kommissionen ville have accepteret ændringsforslag 20 i dets oprindelige form, da det henviste til brugen af en rådgivende udvalgsprocedure for godkendelsen af CEPT-mandater. Kompromisændringsforslaget (som sammensmelter de oprindelige ændringsforslag 19, 20 og 23) henviser derimod til en forskriftsprocedure, hvilket ikke kan accepteres (se punkt 3.3 i det følgende).

3.3. Ændringsforslag, som Kommissionen ikke accepterede (10, 14, 15, 16, 18, 19, 21)

Ændringsforslag 10 og 21 gik ud på, at alle beslutninger om harmoniseringsforanstaltninger skulle vedtages i henhold til Fællesskabets lovgivningsprocedure, dvs. fælles beslutningstagning, medens Kommissionens forslag indebærer brug af udvalgsprocedurer, hvor det er nødvendigt, for at gennemføre aftalte fællesskabspolitikker. Ændringsforslagene indebar også, at Parlamentet skulle have vetoret over for resultaterne af de mandater, som gives til CEPT, og de foranstaltninger, som vedtages efter udvalgsproceduren, hvilket ville være i modstrid med den interinstitutionelle aftale om udvalgsproceduren. Disse ændringsforslag er således ikke acceptable.

Ændringsforslag 14 og 15 indebar en ændring af internationalt aftalte og anvendte definitioner, hvilket ikke er acceptabelt.

Kommissionen er enig i princippet om, at Parlamentet bør holdes underrettet og, hvor det er hensigtsmæssigt, involveres i drøftelser om frekvenspolitiske spørgsmål i Fællesskabet. Parlamentets ændringsforslag 16 om en højtstående embedsmandsgruppe for frekvenspolitik er dog for vidtgående og kan derfor ikke accepteres.

Ændringsforslag 18 kan ikke accepteres, da det er ukorrekt, idet udvalget ikke har med gennemførelsen men snarere udviklingen og tilpasningen af harmoniseringsforanstaltninger at gøre, som skal gennemføres af medlemsstaterne.

Selv om visse elementer i ændringsforslag 20 og 23 principielt ville have kunnet accepteres af Kommissionen, kan det vedtagne kompromisændringforslag (sammensmeltning af det oprindelige ændringsforslag 19, 20 og 23) ikke accepteres af følgende grunde: Kompromisændringsforslaget går ud fra, at der oprettes et højtstående embedsmandsudvalg for frekvenspolitik, hvilket ikke er tilfældet. Ændringsforslaget indebærer også, at Kommissionen altid skal forelægge Parlamentet og Rådet forslag til foranstaltninger, hvilket ellers kun er tilfældet, hvor eventuelle foranstaltninger går ud over vedtagelsen (ved udvalgsprocedure) af tekniske gennemførelsesforanstaltninger. Ændringsforslaget siger endvidere, at CEPT altid modtager mandater til udviklingen af tekniske gennemførelsesforanstaltninger, hvilket dog kun er tilfældet inden for områder, hvor CEPT er kompetent, dvs. med hensyn til frekvensallokering og adgang til oplysninger. Ændringsforslaget er desuden ikke acceptabelt, fordi det foreslås, at udvalget godkender mandater i overensstemmelse med en forskriftsprocedure, hvilket ville udgøre en afvigelse fra den nuværende praksis under fællesskabslovgivningen og være ulogisk, da en forskriftsprocedure normalt anvendes til godkendelse af foranstaltninger, som medlemsstaterne skal gennemføre.

3.4. Ændret forslag

Under henvisning til EF-traktatens artikel 250, stk. 2, ændrer Kommissionen sit forslag som anført i det foregående.